གཉིས་པ་ཡི་གེ་སྐྱེས་པའི་ལོ་རྒྱུས་ནི།འཛམ་བུ་གླིང་གི་ཡི་གེ་ལ་སྐྱེས་ནས་དར་བའི་དུས་སྐབས་རིམ་པ་སྔ་ཕྱི་གསུམ་དུ་སྣང་སྟེ།གདོད་མའི་ཡི་གེའི་དུས་སྐབས་དང༌།གནའ་རབས་ཡི་གེའི་ས་སྐབས་དང༌།དབྱངས་གསལ་ཡི་གེའི་དུས་སྐབས་སོ།།དང་པོ་གདོད་མའི་ཡི་གེའི་དུས་སྐབས་ནི།སྤྱི་ལོའི་སྔོན་གྱི་ལོ་༨༠༠༠ནས་སྤྱི་ལོའི་སྔོན་གྱི་ལོ་༣༥༠༠བར་གྱི་མི་ལོ་༤༥༠༠ཙམ་གྱི་རིང་ཡིན་ཏེ།དེའི་སྐབས་སུ་བྱུང་བའི་བརྗོད་བྱ་གང་རུང་མཚོན་བྱེད་ཀྱི་རི་མོ་སྣ་ཚོགས་པ་སྟེ།འདི་ལ་བརྐོས་རིས་ཡི་གེ་དང་བྲག་རིས་ཡི་གེ་དང་ཡིག་རིས་དང་རིས་ཡིག་སོགས་ཀྱི་དབྱེ་བ་ཡོད་དོ།།དེ་ལས་དང་པོ་བརྐོས་རིས་ཡི་གེ་ཞེས་པ་ནི་རྫའམ་ཤིང་ངམ་རྡོ་སོགས་ཀྱི་ངོས་སུ་བརྐོས་པའི་མཚན་མ་སྣ་ཚོགས་པ་དོན་སྟོན་པའི་ནུས་པ་ཡོད་པ་རྣམས་ཏེ།དུས་རབས་ཉི་ཤུ་པའི་ལོ་རབས་ལྔ་བཅུའི་ནང་དུ་རྒྱ་ནག་གི་ཤི་ཨན་ནས་ལོ་སྟོང་ཕྲག་ལྔའི་སྔོན་གྱི་རྫ་ཚོན་མ་ས་འོག་ནས་ཐོན་པ་དག་གི་སྟེང་དུ་རི་མོའི་མཚན་མ་མི་འདྲ་བ་མང་པོ་བཏབ་ཡོད་པ་ལྟ་བུ་དང༌།ཁམས་བྲག་མགོ་ཡར་སྡེ་ས་ཆའི་དུར་ས་ལས་ཐོན་པའི་ལི་སྣོད་ཀྱི་ངོས་སུ་བྲིས་པའི་གཟུགས་རིས་ལྟ་བུ་ཡིན།བརྐོས་རིས་འདི་འདྲ་བ་འཛམ་བུ་གླིང་གི་ས་ཆ་མང་པོ་ནས་ཐོན་ཞིང་དེ་རྣམས་ཕན་ཚུན་འདྲ་བའི་ཆའང་དུ་མ་ཡོད།འོན་ཀྱང་འདི་ཇི་ལྟར་བཀླག་ཚུལ་དང་བརྗོད་བྱ་ཅི་ཡིན་རྟོགས་པ་ནི་ཤིན་ཏུ་བྱ་དཀའ་བའི་གནས་སུ་སྣང་ངོ༌།།